Olsenbandens siste stikk

Olsenbandens siste stikk er den siste av filmene i den norske serien om Olsenbanden som ble regissert av Knut Bohwim, og hadde premiere i 1999.

Vi får vite i filmen av Valborg at Basse driver med handel med diamanter, og at han har sittet i Dartmoor fengsel i England. Vi får også vite at han er skilt fra Gry og gift på nytt. Vi ser litt til ham helt i slutten av filmen da han besøker banden i Syden. Vi ser også Kongen og Knekten fra Olsenbanden møter Kongen & Knekten som er på samme aldershjem som Egon.

 Handling 
Departementsråd Hallandsen (Nils Ole Oftebro) er svært redd. Wandenberg-dokumentene har dukket opp igjen. Hallandsen sender byråsjef Grønn-Larsen (Kim Haugen) ut for å stjele disse dokumentene. Imidlertid behøver Grønn-Larsen hjelp. Han bruker noen nye skurker som viser seg å være helt på jordet i sine tyveriforsøk. Derfor må han finne skurker fra gamle dager. Alle har gått bort, bortsett fra Egon (Arve Opsahl). Så Grønn-Larsen forsøker å finne Egon, noe som viser seg ikke å være så lett.

Egon bor på gamlehjem. En dag blir han plukket ut som gjest i et TV-program. Dette programmet handler om folk som er gamle og glemt. Resten av Olsenbanden har også glemt Egon. Benny har sitt eget transportfirma, "Benny's Tut & Kjør" med mange ansatte utlendinger. Valborg (Aud Schønemann) sørger hjemme over Kjells bortgang, men trøster seg med at når det fortsatt er tomflasker i huset, er det håp. Dynamitt-Harry (Harald Heide-Steen jr.) bor på sykehus. Etter å ha sett TV-programmet, drar Benny og Harry for å hente Egon. Valborg vet at de kommer til henne for å få øl. Egon kommer ut, og så er Olsenbanden samlet igjen. Egon har så klart en plan - fra 1984.

Hallandsen har også fått med seg programmet, og sender Grønn-Larsen for å finne Olsenbanden.

Egon forklarer planen til de andre. De skal besøke konsulentselskapet Megabygg som eies av Bang-Johansen (Hallvard Flatland). Her står det et pengeskap. Et Franz Jäger skap fra 1944. Megabygg jobber for staten og de bruker kontanter som bestikkelser. Imidlertid har også Bang-Johansen en plan. En plan for å rane sitt eget selskap. Dette skal skje akkurat samme natt som Olsenbanden slår til. Andrebetjent Gran (Johannes Joner) har fått med seg at Bang-Johansen vil forsøke å rane sitt eget selskap. Han ber førstebetjent Holm (Anders Hatlo) om å få lov til å arrestere Bang-Johansen. Det Gran ikke vet er at Olsenbanden slår til samme kveld. En vaktmann med hund (Ulf Wengård) ser Olsenbanden utføre kuppet, noe han forteller Grønn-Larsen. Grønn-Larsen rekker å hente ut Olsenbanden rett før de ble arrestert.

Han lar Benny, Valborg og Dynamitt-Harry gå, unntatt Egon. Egon må først hjelpe departementet med å gjøre et kupp, slik at de kan få has på Wandenberg-dokumentene. Egon tar oppgaven, men får røpet at han vet hva mappene inneholder. Mappene inneholder ulovlige ting som departementet har gjort. Etter at Egon har skaffet mappene, får Grønn-Larsen i oppdrag å utrydde Egon Olsen.

Grønn-Larsen vil slå ihjel Egon med et brekkjern, men det viser seg at han er altfor snill til å klare det. Så han lar Egon bli igjen i skogen. En jogger finner Egon og ringer Benny's Tut & Kjør. Da er banden atter samlet igjen og pønsker så på hevn.

Olsenbanden skal stjele tilbake mappene. Mappene skal brennes ved Statsadministrasjonens Destruksjonsanstalt, så Olsenbanden må stjele dem tilbake før dette skjer. Håvik (Per Christian Ellefsen) er vakt ved Destruksjonsanstalten og passer på. Anstalten har topp moderne alarmanlegg med bevegelsessensorer. Olsenbanden blåser såpebobler forbi sensorene helt til alarmen har gått så mange ganger at Håvik skrur den av. Deretter blir Egon firt ned med tau, slik at han får hentet kofferten rett før den destrueres.

Egons plan lykkes. Olsenbanden selger kofferten for 15 millioner kroner, og drar til Kanariøyene, hvor de lever lykkelige alle sine dager – igjen.

 Rolleliste 
 Rolle  Skuespiller Egon Olsen  Arve Opsahl Benny Fransen  Sverre Holm Valborg Jensen  Aud Schønemann Dynamitt-Harry  Harald Heide-Steen jr. Byråsjef Grønn-Larsen  Kim Haugen Departementsråd Hallandsen  Nils Ole Oftebro Andrebetjent Gran  Johannes Joner Førstebetjent Holm  Anders Hatlo Sekretær  Inger Teien Bang-Johansen  Hallvard Flatland Direktør for Destruksjonsanstalten  Per Lillo-Stenberg Håvik - Vakt i Destruksjonsanstalten  Per Christian Ellefsen Lottelise Tuppen Gurkhen, Sosialkosmetolog  Anitra Eriksen TV-vertinne  Kristin Johnson Regiassistent  Robert Skjærstad Producer Anders Dahlberg Politimester  Lars Andreas Larssen Vaktmann med hund  Ulf WengårdHundAttila Overordnet  Rolf Arly Lund Sjefsarkivar  Arnold Petersheim Pleier 1  Øyvind Lie Thommessen Pleier 2  Kyrre Texnæs Sykepleierske, Agnes  Anne Marit Jacobsen Portvakt ved Destruksjonsanstalten  Jan Pande-Rolfsen Besøkende kineser iDestruksjonsanstalten  Henning Hai Lee Yang Tyrkisk sjåfør  Ben Yosef Pakistansk sjåfør  Nasrullah Qureshi Kongen  Henki Kolstad Knekten  Frank Robert Jogger  Sigmund Vigsnes Gymlærer på Politiskolen  Even Kirkenær Basse Jensen  Pål Johannessen Seg selv  Knut Bohwim

 Trivia 
 Carsten Byhring som spilte rollen som Kjell og Sverre Wilberg som spilte rollen som Kriminalbetjent Hermansen i de tidligere Olsenbanden-filmene, var gått bort siden den forrige Olsenbanden-filmen (… men Olsenbanden var ikke død! fra 1984). Disse rollene ble ikke besatt av andre skuespillere.
 Anders Hatlo og Johannes Joner opptrer i denne filmen for første gang sammen som politikompanjonger i Olsenbanden-universet. Hatlos rollefigur heter i denne filmen Holm, mens Joners heter Gran. I tv-serien Olsenbandens første kupp, og i de senere Olsenbanden jr.-filmene, fortsetter de i rollene som politikompanjonger. Selv om navnene deres er endret (Hatlo heter Hermansen og Joner heter Holm) så ser det ut til at utgangspunktet for rollefigurene og deres forhold er ganske likt slik det er i denne filmen. Handlingen i Olsenbanden jr. er imidlertid lagt til bandens barndom, og Hatlos rollefigur presenteres som far til den Hermansen som Sverre Wilberg portretterer i de gamle filmene. Om Holm i junior-universet er i slekt med den Holm Øivind Blunck spiller i de gamle filmene, er ikke kjent.
 Jan Pande-Rolfsen som spiller portvakten var i virkeligheten gift med Aud Schønemann.
 I tillegg til skuespillerne som opptrer i sine gamle roller fra Olsenbanden-universet, er det også flere skuespillere i denne filmen som har hatt opp til flere andre roller i tidligere filmer. Blant dem er Per Lillo-Stenberg (spilte Bang-Johansen i Olsenbanden gir seg aldri), Ulf Wengård (spilte bl.a. politimann i Olsenbanden for full musikk og Men Olsenbanden var ikke død, Harrys læregutt i Olsenbanden og Dynamitt-Harry, og flere andre småroller), Jan Pande-Rolfsen (spilte bl.a. Grise-Hansen i Olsenbandens siste bedrifter, og pelshandler i Olsenbandens aller siste kupp) og Inger Teien (spilte bl.a. sekretær i Olsenbandens aller siste kupp, og innsjekkingsvertinne i Olsenbanden gir seg aldri).

 Eksterne lenker 


Kategori:Filmer lagt til Oslo
Kategori:Norske krimkomedier
Kategori:Olsenbanden
Kategori:Filmer fra 1999
Kategori:Norske filmer fra 1990-årene
Kategori:Filmer regissert av Knut Bohwim
Kategori:Norskspråklige filmer